Hwɔɔmi Mɔ—Nɔ́ Nɛ A Maa Kase, September 15, 2014\nMunyuhi nɛ a maa kase kɛ je October 27 kɛ ya si November 30, 2014.\nWa susu yi mi tomi komɛ a he je nɛ nihi fuu kplɛɛ nɔ kaa Yehowa Odasefohi na anɔkuale ɔ he ngɛ munyu nɛ ɔ mi. Wa na susu nɔ́ he je nɛ Yehowa Odasefo bi ɔmɛ nitsɛmɛ hu ná nɔ mi mami kaa a na anɔkuale ɔ he ngɛ munyu nɛ ɔ mi.\nAkɛnɛ wa ngɛ Satan je ɔ mi he je ɔ, wɔ tsuo waa kɛ amanehlu kpeɔ. Mɛni ji blɔhi komɛ a nɔ nɛ Satan guɔ nɔ kɛ tuaa wɔ? Mɛni blɔ nɔ waa maa gu kɛ da nya?\nFɔli—Nyɛ Kudɔ Nyɛ Bimɛ Ɔmɛ\nE ji fɔli a blɔ nya ní tsumi kaa a ma ‘tsɔse a bimɛ, nɛ a maa wo mɛ ga kpakpa nɛ maa sa Yehowa hɛ mi.’ (Efeso Bi 6:4) A tsɔɔ blɔ etɛ a nɔ nɛ fɔli maa gu kɛ tsɔse a bimɛ konɛ a suɔ Yehowa.\nGbenɔ kɛ ní kpahi ha nɛ wa ngɛ nɔ́ nae wawɛɛ. Mɛni he je nɛ nihi ngɛ gboe? Mɛni blɔ nɔ a maa gu kɛ kpata nyagbe he nyɛlɔ nɛ ji gbenɔ ɔ hɛ mi’? (1 Korinto Bi 15:26) Heto ɔ ma ha nɛ o maa na kaa Yehowa yeɔ dami sane, e ngɛ nile, nɛ titli ɔ, e ngɛ suɔmi.\nNihi fuu kɛ a be tsuo sɔmɔɔ Yehowa. Mɛni wa maa pee kɛ kai be tsuo sɔmɔli ɔmɛ ngɛ ‘bɔ nɛ a hemi kɛ yemi ɔ jeɔ kpo ngɛ a ní tsumi mi, kɛ bɔ nɛ suɔmi nɛ a ngɛ ɔ haa nɛ a tsuɔ ní wawɛɛ’ ɔ?—1 Tesalonika Bi 1:3.